b'\n_START_ARTICLE_\nKonkurranse (\xc3\xb8konomi)\n_START_PARAGRAPH_\nKonkurranse betegner i \xc3\xb8konomisk forstand sameksistensen mellom bedrifter eller andre tilbydere i et marked hvor det er en begrenset ettersp\xc3\xb8rsel eller begrensede vekstmuligheter. Med en rimelig fri markedsform med konkurranseutsatt marked, vil bedriftene konkurrere med hverandre om kunder og markedsandeler av den totale omsetning. Konkurransen handler da om \xc3\xa5 vinne salgsinntekter, kunder og andre typer markedsandeler p\xc3\xa5 bekostning av konkurrentene. Man kan ogs\xc3\xa5 snakke om konkurranse p\xc3\xa5 ettersp\xc3\xb8rselssiden. Graden av konkurranse kan v\xc3\xa6re bestemt eller p\xc3\xa5virket av konkurranseregulering._NEWLINE_Konkurranse er en vesentlig drivkraft for demokratisk tilgang til, og effektiv utnyttelse av, naturressurser og andre knappe goder. Ettersp\xc3\xb8rselskonkurranse betegner hvordan kj\xc3\xb8perne kan konkurrere om \xc3\xa5 f\xc3\xa5 kj\xc3\xb8pe varer eller tjenester i markeder med knapt tilbud. Eksempelvis er det begrenset ettersp\xc3\xb8rselskonkurranse i de norske markedene for r\xc3\xa5melk, korn, fisk, reinkj\xc3\xb8tt eller elektrisk kraft. Konkurransen p\xc3\xa5 kj\xc3\xb8persiden kan v\xc3\xa6re begrenset av innkj\xc3\xb8psmonopoler (monopsoni) eller -samvirker. Tilbudskonkurranse betegner hvordan produsentene konkurrerer om \xc3\xa5 erverve og utnytte innsatsfaktorer i sin produksjon, og om \xc3\xa5 f\xc3\xa5 avsatt sine ferdige varer eller tjenester gjennom salg til konsumentene. Gjennom pris-mekanismen vil det oppst\xc3\xa5 konkurranse om innsatsfaktorer (produksjonsmuligheter) og om kunder (salgsmuligheter), og tilbyderne vil fors\xc3\xb8ke \xc3\xa5 seire i denne konkurransen gjennom \xc3\xa5 framst\xc3\xa5 som mer attraktiv vurdert etter kvalitet, design, pris, eller leveringsbetingelser. Konkurransen driver ofte fram produksjonsforbedringer, effektivisering og innovasjon, men ikke entydig. _NEWLINE_Studier tyder p\xc3\xa5 at forholdet mellom konkurranse og innovasjon er f\xc3\xb8rst \xc3\xb8kende og deretter avtakende: Innovasjonen hemmes b\xc3\xa5de av mangel p\xc3\xa5 konkurranse, og av for mye konkurranse. I et marked med monopol (bare \xc3\xa9n tilbyder) vil denne tilbyderen ikke ha noe stort insentiv til forbedringer og innovasjon, fordi det ikke er noen konkurranse og monopolisten derfor f\xc3\xa5r solgt sine varer eller tjenester uansett. N\xc3\xa5r flere akt\xc3\xb8rer blir tilbydere og konkurransen i markedet \xc3\xb8ker, vil kampen om kundenes preferanse drive dem til \xc3\xa5 overg\xc3\xa5 hverandres tilbud gjennom \xc3\xa5 investere i tiltak som gir kvalitetsutvikling, prisreduksjon eller leveringsforbedring. Men dersom det er for mange tilbydere i markedet, vil ikke den enkelte tilbyder ha utsikter til \xc3\xa5 kunne f\xc3\xa5 finansiert de investeringene som skal til for \xc3\xa5 gj\xc3\xb8re forbedringer eller innovasjon.'